21-årige Christina Johansen har brugt natten til onsdag på at holde sig vågen i en hestestald. Og det har ikke været svært ikke at sove, for hver gang hun hørte en lyd, var hun oppe at tjekke. - Jeg har været vågen hele natten og siddet i en lænestol for at holde øje med hestene. Både for at sørge for, hestene havde det godt, og for at der skulle være nogen, der opdagede dem, hvis de besluttede sig for at komme tilbage, siger hun. De er i dette tilfælde de folk, som har skræmt hendes heste tirsdag. For nær Klejtrup i Viborg Kommune blev hestene Nissen og Yoggy udsat for noget, hun ikke lige havde forestillet sig, ville ske. Både Nissen og Yoggy har fået klippet totter af deres hale, man og pande. Nissen har desuden fået skåret pelsen af helt ned til huden på inderlåret og benet. Så nu er det rødt og hævet. - Vi er nok ude i, at der er en eller anden psykopat-type, der har fået en fed rus ud af det, siger Christina Johansen. Heste var helt anderledes Hestene Nissen og Yoggy har været vant til mennesker i alle de 13 og 17 år, de har levet. Men da Christina Johansen tirsdag eftermiddag, kom ind til de fem heste, hun hjælper med at træne, reagerede de slet ikke, som de plejer. En hest begyndte at bide og at sparke ud efter Christina Johansen og den medejer, hun gik ind til dyrene med. En anden hest stod ovre i hjørnet og prustede med ørerne lagt helt tilbage. - Det var lidt mærkeligt, men vi tænkte ikke nærmere over det, siger Christina Johansen. Først da Christina Johansen og medejeren forsøgte at få hestene med over til ridebanen, så de, hvorfor hestene reagerede så voldsomt. Politiet: Meget voldsomt Hestene bor på Herredsvejen ved Klejtrup i den østlige del af Viborg Kommune. Her er Christina Johansen rytter ved siden af sit studie til EUX-mekaniker. Ud af de fem heste er Christina Johansen medejer af de to. Det er de to heste, der er blevet skamferet. På grund af sagens alvor har hun advaret de omkringliggende steder, der har heste. Hun har også skrevet på Facebook og meldt sagen til politiet. Midt- og Vestjyllands Politi var ude at se til hestene og gården tirsdag eftermiddag. - Det er en alvorlig sag. Vi tager det seriøst og ser, om vi ikke kan efterforske os frem til en eventuel gerningsmand. - Det er heldigvis ikke så tit, vi ser det, siger politikommissær Marianne Steinke fra Midt- og Vestjyllands Politi. Skamfering og mishandling Christina Johansen tror, der har været mere end én gerningsmand. For hvis man skal klippe en hest og skære dens pels af, er det nok nødvendigt at have mindst en person til at holde dyret. Hun har en veninde, hvis hest har fået klippet totter af halen. Dengang var det en hest, nogle ville mærke, så de kunne vende tilbage for at stjæle den. Men fordi en af de to heste ved Klejtrup altså også er blevet skåret på benet, er det her på et noget andet niveau. - Det er skamfering og dyremishandling, siger Christina Johansen. Heste får psykiske mén Dagen derpå er det stadig noget, der mærker hestene. Og det har også ramt Christina Johansen og den familie, som hestene bor hos. - Hele familien er utroligt chokeret, og vi håber bestemt ikke, det er noget, vi eller andre skal opleve igen. Det er ikke fedt at opleve, ens guld har været ude for sådan noget. Fysisk skal hestene nok komme sig. Men de psykiske mén er ikke noget, der bare lige går væk igen, siger Christina Johansen. Hun træner hestene og forsøger at omskole de tidligere svenske travheste Nissen og Yoggy til at blive dressurheste. Med tiden håber hun, de også kan deltage i springkonkurrencer. Men lige nu handler det kun om dyrenes ve og vel. - Man er ikke i tvivl om, at de ikke har så meget tillid til mennesker, som de plejer. - Normalt har vi heste, man kunne sparke i røven, og så ville de vende sig om og sige undskyld. Men hvis man bevæger sig nu, og de ikke lige ser det, vender de sig væk og lægger ørerne ned. De virker bange og er meget mere opmærksomme på lyde, siger Christina Johansen.

Referat:
Ubudne gæster er gået ind til heste for at klippe dem i blandt andet halen og manken, mens en enkelt hest også har fået skåret hud af på ben og lår.